## La Filmoteca Valenciana inicia la temporada amb el clàssic polonés ‘El manuscrito encontrado en Zaragoza’

*** La pel·lícula es projecta amb motiu del centenari del naixement del seu director, Wojciech Jerzy Has, cineasta fonamental del cine polonés
* Les dos projeccions del film estan organitzades en col·laboració amb la fundació polonesa AVA Arts i l’Institut Polonés de Cultura**

La Filmoteca Valenciana inicia una nova temporada en la seu de l’edifici Rialto amb la projecció el divendres 12 de setembre, a les 18.00 hores, del clàssic del cinema polonés *El manuscrito encontrado en Zaragoza* (1964), dirigit per Wojciech Jerzy Has.

La pel·lícula serà presentada al públic de la sala Berlanga per Joanna Bardzinska, programadora, gestora cultural, historiadora de cine i directora de la fundació AVA Arts. La pel·lícula es podrà tornar a vore el dimecres 17, a les 18:00 hores.

Les dos projeccions de la pel·lícula estan organitzades en col·laboració amb la fundació polonesa AVA Arts, en el marc del projecte cofinançat pel Ministeri de Cultura i Patrimoni Nacional de Polònia (Fons de Promoció Cultural) i l’Institut d’Arts Cinematogràfiques de Polònia.

També col·labora l’Institut Polonés de Cultura de Madrid. Ava Arts està orientada a la promoció de la cultura polonesa en l’àmbit hispanoparlant i de la cultura hispànica a Polònia, especialment en el camp del cine.

Adaptació cinematogràfica de la novel·la homònima de terror gòtic del científic, novel·lista i historiador polonés Jan Potocki, *El manuscrito encontrado en Zaragoza* es projecta en una versió polonesa, integra i restaurada de 182 minuts, amb motiu del centenari del naixement del seu director, Wojciech Jerzy Has (1925-2000), un dels cineastes fonamentals del cine polonés. També es complixen 60 anys de l’estrena de la pel·lícula en sales comercials.

Pel·lícula de culte reverenciada per cineastes com Luis Buñuel, Andrzej Wajda, Francis Ford Coppola, Martin Scorsese, Roman Polanski, Jean-Luc Godard, Terry Gilliam, David Lynch, Neil Jordan, Leos Carax, Paweł Pawlikowski, Lucrecia Martel o Guillermo del Toro, *El manuscrito encontrado en Zaragoza* té com a principal protagonista el capità de les tropes napoleòniques Alfonso van Worden, personatge interpretat per Zbigniew Cybulski, que ja s’havia donat a conéixer amb *Cenizas y diamantes* (1958) d’Andrzej Wajda.

Alfonso van Worden és un oficial de la guàrdia valona, que viatja a Madrid per a posar-se al servici del rei d’Espanya. En una de les etapes del seu periple ha de travessar Sierra Morena. Allí li espera un misteri laberíntic que haurà de desentranyar i que l’embarcarà en una aventura en la qual trobarà alquimistes, astròlegs i cabalistes, possessos, dimonis, bandolers, gitanos i anacoretes.

Fecha: 10/09/2025